b'\n_START_ARTICLE_\n\xc5\xa0krab\xc4\x8deva doma\xc4\x8dija\n_START_SECTION_\nSkedenj \xc5\xa0krab\xc4\x8deve doma\xc4\x8dije\n_START_PARAGRAPH_\nSkedenj na \xc5\xa0krab\xc4\x8devi doma\xc4\x8diji je po prenovi leta 2002 gospodarska stavba le \xc5\xa1e po imenu in zunanjem videzu. Notranj\xc5\xa1\xc4\x8dina je namre\xc4\x8d preurejena v prostorno seminarsko-galerijsko dvorano, kjer potekajo poslovna sre\xc4\x8danja in kulturni dogodki._NEWLINE_Na stebrih pred vhodom stojijo skulpture \xc5\xa1tirih slovenskih kiparjev Jakova Brdarja, Staneta Jarma, Matja\xc5\xbea Po\xc4\x8divav\xc5\xa1ka in Mirsada Begi\xc4\x87a. Podobo notranjosti zaokro\xc5\xbeuje izvirna prostorska postavitev Begi\xc4\x87evih del iz cikla Ohraniti sanje. Leseni skedenj je grajen s sistemom lesene gradnje Riko hi\xc5\xa1e.\n_START_SECTION_\nKersni\xc4\x8deva kova\xc4\x8dnica\n_START_PARAGRAPH_\nSpretni mojstri iz dru\xc5\xbeine Kersni\xc4\x8d v Hrova\xc4\x8di so z uvajanjem obrtni\xc5\xa1kih novosti skozi desetletja sooblikovali tehni\xc4\x8dno kulturo Ribni\xc5\xa1ke doline. Klju\xc4\x8davni\xc4\x8darska delavnica oz. kova\xc4\x8dnica, kot se ji je reklo, je 2008 pri\xc5\xa1la pod okrilje \xc5\xa0krab\xc4\x8deve doma\xc4\x8dije. Tu so zdaj galerijski prostori.\n_START_SECTION_\nBo\xc5\xa1tjanova hi\xc5\xa1a\n_START_PARAGRAPH_\nStavba iz sredine 19. stoletja, najstarej\xc5\xa1a ohranjena v Hrova\xc4\x8di in prenovljena po konservatorskih standardih ter sodobnih bivanjskih pristopih, dodaja kompleksu \xc5\xa0krab\xc4\x8deve doma\xc4\x8dije nastanitveno enoto._NEWLINE_Interier Bo\xc5\xa1tjanove hi\xc5\xa1e s \xc5\xa1tirimi sobami je sodobno urejen. Zunanja podoba je zvesto ohranjena, prav tako stavbni volumen, ki se raz\xc5\xa1irja v teraso ter urejen vrt s skulpturo Matja\xc5\xbea Po\xc4\x8divav\xc5\xa1ka.\xc2\xa0Prvotni skedenj je restavriran.'